**PASKAIDROJUMA RAKSTS**

**Dienvidkurzemes novada pašvaldības saistošiem noteikumiem Nr.2025/\_\_ “Par rūpnieciskās zvejas tiesību iznomāšanas kārtību Dienvidkurzemes novada administratīvajā teritorijā”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu (turpmāk – Noteikumi) mērķis ir noteikt rūpnieciskās zvejas tiesību nomas iesniegumu iesniegšanas un izskatīšanas kārtību Dienvidkurzemes novada pašvaldībā un piešķiramo rūpnieciskās zvejas limitu sadales kārtību.  Ministru kabineta 2009. gada 11. augusta noteikumu Nr. 918 "[Noteikumi par rūpnieciskās zvejas tiesību nomu un zvejas tiesību izmantošanas kārtību](https://likumi.lv/ta/id/196472-noteikumi-par-rupnieciskas-zvejas-tiesibu-nomu-un-zvejas-tiesibu-izmantosanas-kartibu)" [71.3 punkts](https://likumi.lv/ta/id/196472-noteikumi-par-rupnieciskas-zvejas-tiesibu-nomu-un-zvejas-tiesibu-izmantosanas-kartibu#p71_3) nosaka pašvaldības tiesības tās administratīvajai teritorijai piegulošajos Baltijas jūras un Rīgas jūras līča piekrastes ūdeņos un tās administratīvajā teritorijā esošajos iekšējos ūdeņos komerciālajai zvejai piešķiramo zvejas limitu sadales kārtību, ietverot arī kritērijus zvejas efektivitātes novērtēšanai. Savukārt saskaņā ar [Pašvaldību likuma](https://likumi.lv/ta/id/336956-pasvaldibu-likums) [44. panta](https://likumi.lv/ta/id/336956-pasvaldibu-likums#p44) otrā daļā noteikto, zvejas limitu sadales kārtība nosakāma kā Noteikumi.  Ņemot vērā pašvaldības administratīvai teritorijai pieguļošās Baltijas jūras piekrastes garumu, iekšējo ūdeņu daudzumu un attiecīgi lielo komerczvejnieku skaitu, nepieciešami noteikumi, lai noteiktu vienotu kārtību gan komerczvejniekiem, gan pašpatēriņa zvejniekiem, nosakot:   1. ziņu publicēšanu un pieejamību Pašvaldības oficiālajā tīmekļvietnē [www.dkn.lv](http://www.dkn.lv) par zvejas rīkiem; 2. iesnieguma veidlapā norādāmo informāciju, iesniegšanas vietu un veidus; 3. institūciju, kuras kompetencē ir iesniegumu izskatīšana par zvejas tiesību piešķiršanu, zvejas rīku iedalīšanu un zvejas atļauju (licenču) izsniegšanu; 4. speciālās atļaujas (licences) piešķiršanu komerczvejai iekšējos ūdeņos; 5. lēmuma pieņemšanas kārtību saskaņā ar zveju regulējošo tiesību normu prasībām, t.sk. kritērijus personām, kurām ir priekšroka iznomājot rūpnieciskās zvejas tiesības; 6. gadījumus, kad organizējama rūpnieciskās zvejas tiesību izsole; 7. rūpnieciskās zvejas tiesību nomas līguma darbības termiņus un parakstīšanas kārtību, citu zvejas tiesību nomas dokumentu sagatavošanas un parakstīšanas kārtību, kā arī tiesiskās sekas, Noteikumu neievērošanas gadījumā; 8. nomas maksas par zvejas tiesību nomu samaksas kārtību un termiņus; 9. institūciju, kurai administratīvā procesa adresāts un trešās personas var apstrīdēt Zvejas rīku sadales komisijas izdotos administratīvos aktus. |
| 1. Fiskālā ietekme uz pašvaldības budžetu | Rūpnieciskās zvejas Baltijas jūras piekrastes ūdeņos un iekšējos ūdeņos zvejas rīku pamatmaksa noteikta saskaņā Ministru kabineta 2009. gada 11. augusta noteikumiem Nr. 918 "[Noteikumi par rūpnieciskās zvejas tiesību nomu un zvejas tiesību izmantošanas kārtību](https://likumi.lv/ta/id/196472-noteikumi-par-rupnieciskas-zvejas-tiesibu-nomu-un-zvejas-tiesibu-izmantosanas-kartibu)", kur noteikts ka 30 % no rūpnieciskās zvejas rīku limita noteiktās maksas tiek ieskaitīts valsts pamatbudžeta ieņēmumos Zivju fonda dotācijas veidošanai, savukārt 70 % – Pašvaldības budžetā, kas gadā ir aptuveni 16 000 *euro*.  Noteikumu īstenošanai nav nepieciešama jaunu institūciju izveide. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Noteikumu tiesību subjekti ir zvejnieki, kuri zvejo zivis pašpatēriņam vai komerciālai zvejai – pārdošanai tirgū, un tie nerada zvejniekiem jaunas tiesības un pienākumus, kas līdz šim tika regulētas ar 2023. gada 28. septembra Dienvidkurzemes novada pašvaldības noteikumiem “Noteikumi par rūpnieciskās zvejas tiesību iznomāšanas kārtību Dienvidkurzemes novada administratīvajā teritorijā” un ārējiem normatīvajiem aktiem. To īstenošanas rezultātam nav tiešas ietekmes uz iedzīvotāju sociālo stāvokli un veselību.  Normatīvā akta izdošana rada priekšnoteikumus brīvas un vienlīdzīgas konkurences veicināšanai un attīstībai, jo ietver gan fiziskām personām, gan juridiskām personām saprotamus nosacījumus par iesniedzamajiem dokumentiem, lēmumu pieņemšanu un apstrīdēšanu u.c. Pašvaldības noteiktā procesuālā kārtībā risināmiem jautājumiem saistībā ar rūpnieciskās zvejas tiesību iegūšanu. Zivju bioloģiskās daudzveidības un resursu saglabāšanas uzdevumu izpildes un iedzīvotāju vajadzību apmierināšanas un interešu samērīguma nodrošināšanai, Pašvaldība sadala tikai tai iedalīto zvejas rīku limitu. Vides aizsardzības un kontroles pasākumu ietvaros arī paredzēts, ka zvejniekam jāsaņem atļauja iebraukšanai Baltijas jūras krasta kāpu aizsargjoslā ar īpašumā (lietojumā) esošo transportlīdzekli, ko izmanto laivas un zvejas rīku pārvadāšanai. |
| 1. Ietekme uz administratīvajām procedūrām un to izmaksām | Noteikumi tiks publicēti oficiālajā izdevumā "Latvijas Vēstnesis" un Pašvaldības oficiālajā tīmekļa vietnē [www.dkn.lv](http://www.dkn.lv).  Tiesību akta projekta mērķgrupa ir personas, kuras vēlas nodarboties ar komerczveju (juridiskas personas) un pašpatēriņa zveju (fiziskas personas) Pašvaldības administratīvajā teritorijā esošajos iekšējos ūdeņos un Baltijas jūras piekrastes ūdeņos. Normatīvais regulējums aptver visas procedūras rūpnieciskās zvejas tiesību iegūšanai un izmantošanai. Noteikumi nemaina līdzšinēji īstenotās administratīvās procedūras.  Ar Noteikumiem netiek paredzētas administratīvo procesu izmaksas saimnieciskās darbības veicējiem, fiziskām personām, nevalstiskā sektora organizācijām un citām budžeta finansētām institūcijām. |
| 1. Ietekme uz pašvaldības funkcijām un cilvēkresursiem | [Pašvaldību likuma](https://likumi.lv/ta/id/336956-pasvaldibu-likums) [3. panta](https://likumi.lv/ta/id/336956-pasvaldibu-likums#p3) otrā daļa noteic, ka publisko tiesību jomā Pašvaldība īsteno autonomo kompetenci – autonomās funkcijas un uzdoto kompetenci – deleģētos pārvaldes uzdevumus.  Noteikumi izstrādāti, lai veiktu [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 13. punktā noteiktās autonomās funkcijas, izsniegt atļaujas un licences komercdarbībai un [Zvejniecības likuma](https://likumi.lv/ta/id/34871-zvejniecibas-likums) [5. panta](https://likumi.lv/ta/id/34871-zvejniecibas-likums#p5) ceturtajā daļā deleģētā pārvaldes uzdevuma, organizēt valstij piederošo zvejas tiesību izmantošanu ūdeņos, kas atrodas pašvaldības administratīvajā teritorijā vai piekļaujas tai, izpildi.  Institūcija, kas papildus paskaidrojuma raksta 4. punktā minētai Pašvaldības komisijai tiks iesaistīta Noteikumu īstenošanā, ir Dienvidkurzemes Centrālās administrācijas Attīstības un uzņēmējdarbības daļas Uzņēmējdarbības un vides nodaļa, kuras darbinieki nodrošina Noteikumu piemērošanu, un ir Pašvaldības kontaktpersona, pie kuras vērsties ar to saistītos jautājumos.  Ņemot vērā to, ka Noteikumi reglamentē tikai iepriekš norādītās funkcijas un to izpildi faktiski turpina veikt jau izveidotās institūcijas un Pašvaldībā nodarbinātie darbinieki, nav nepieciešami papildu cilvēkresursi, jaunu darba vietu izveide un administrācijas struktūrvienību reorganizācija vai likvidācija. |
| 1. Informācija par izpildes nodrošināšanu | Noteikumu izpildē iesaistītās institūcijas – Pašvaldības Zvejas rīku sadales komisija, kā arī Dienvidkurzemes Centrālās administrācijas Attīstības un uzņēmējdarbības daļas Uzņēmējdarbības un vides nodaļa.  Izpildes nodrošināšanai nav nepieciešami papildu resursi. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Noteikumu projekta regulējums ir piemērots iecerētā leģitīmā mērķa sasniegšanai, kas definēts Noteikumu I. nodaļā un, kas ar citiem tiesiski pieļaujamiem līdzekļiem nav sasniedzams. Ņemot vērā, ka Ministru kabinets 2009. gada 11. augusta noteikumu Nr. 918 "[Noteikumi par rūpnieciskās zvejas tiesību nomu un zvejas tiesību izmantošanas kārtību](https://likumi.lv/ta/id/196472-noteikumi-par-rupnieciskas-zvejas-tiesibu-nomu-un-zvejas-tiesibu-izmantosanas-kartibu)" un 2009. gada 30. novembra noteikumu Nr. 1375 "[Noteikumi par rūpnieciskās zvejas limitiem un to izmantošanas kārtību piekrastes ūdeņos](https://likumi.lv/ta/id/201804-noteikumi-par-rupnieciskas-zvejas-limitiem-un-to-izmantosanas-kartibu-piekrastes-udenos)" normās ietvēris deleģējumu pašvaldībām izdot Noteikumus par rūpnieciskās zvejas tiesību iznomāšanas kārtību, secināms, ka lietderības apsvērumus jau ir izdarījis šo normatīvo aktu izdevējs, piešķirot tiesības pašvaldībām rīcības brīvību attiecīgajās tiesību normās paredzētajos gadījumos. Izvērtējot ieguvumus, ko sniedz Noteikumu ieviešana, to pieņemšana atzīstama par samērīgu salīdzinājumā ar paskaidrojuma aprakstā iepriekš izklāstītajiem apsvērumiem, ka regulējums sekmē godīgu konkurenci un vērsts uz komercdarbības atbalstu vietējās pašvaldības teritorijā, administratīvo procedūru vienkāršošanu un labākas pieejamības nodrošināšanu, vides saglabāšanu, un vienlaikus nerada budžeta izdevumu pieaugumu, jaunus iedzīvotāju tiesību un interešu ierobežojumus. |
| 1. Izstrādes gaitā veiktās konsultācijas ar privātpersonām un institūcijām | Izstrādājot Noteikumu projektu, notika konsultācijas ar piekrastes un iekšējo ūdeņu zvejniekiem, kas notika:  14.04.2025. plkst.18:00 Pāvilostā, Dzintaru iela 73, piedaloties Pāvilostas un apkārtnes zvejniekiem,  15.04.2025. plkst.18:00 Nīcā, Bārtas 6, piedaloties Nīcas pagasta un Liepājas ezera zvejniekiem,  22.04.2025. plkst.18:00 Rucavā, “Pagastmāja”, piedaloties Rucavas pagasta un Papes ezera zvejniekiem,  28.04.2025. plkst. 18:00 Vērgalē, “Pagastmāja”, piedaloties Vērgales, Medzes pagasta un Durbes ezera zvejniekiem.  Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajā daļā noteiktajam, Noteikumu projekts un tam pievienotais paskaidrojuma raksts tika publicēts pašvaldības oficiālajā tīmekļa vietnē [www.dkn.lv](http://www.dkn.lv) sabiedrības viedokļa noskaidrošanai no 2025. gada 13.jūnija līdz 2025. gada 27. jūnijam.  Noteiktā termiņa ietvaros priekšlikumi par Noteikumu projekta redakciju tika/netika saņemti. |